b'\n_START_ARTICLE_\nDynea\n_START_SECTION_\nHistoriaa\n_START_PARAGRAPH_\nDynea muodostui vuonna 2000, kun suomalainen Nordkemi (aiemmin Neste Chemicals) ja norjalainen Dyno yhdistyiv\xc3\xa4t Industri Kapitalin tullessa omistajaksi. Nesteen hartsiliiketoiminta juonsi juurensa vuonna 1961 perustettuun liimayritys Priha Oy:\xc3\xb6\xc3\xb6n, jonka Neste osti 1970-luvulla. Industri Kapitalin aikeena oli ostaa my\xc3\xb6s valtionyhti\xc3\xb6 Kemira ja rakentaa t\xc3\xa4lt\xc3\xa4 pohjalta maailman johtaviin kuuluva kemianteollisuusyritys. Dynean alkuvaiheessa kokonaisuudesta myytiin pois muun muassa polyesterituotanto kansainv\xc3\xa4linen Ashland-konsernille ja Porvoon PVC-tuotanto Finnplast Oy:lle, joka teki konkurssin 2007. Vuonna 2002 Dynea osti ruotsalaisen Perstorpin hartsiliiketoiminnan._NEWLINE_Vuonna 2006 Dynea myi Pohjois-Amerikan liiketoimintansa, joka k\xc3\xa4sitti 13 tuotantolaitosta sek\xc3\xa4 noin 700 ty\xc3\xb6ntekij\xc3\xa4\xc3\xa4 Kanadassa, Yhdysvalloissa ja Meksikossa. Vuosittainen myynti oli noin 450 miljoonaa euroa. Luopumisen syyksi sanottiin asemien vahvistaminen kehittyvill\xc3\xa4 markkinoilla, kuten Aasiassa. Syksyll\xc3\xa4 2012 Dynea kuitenkin ilmoitti myyv\xc3\xa4ns\xc3\xa4 Aasian-liiketoimintansa japanilaiselle AICA Kogyolle. Myytyyn kokonaisuuteen kuului 18 tehdasta kahdeksassa maassa, 1200 ty\xc3\xb6ntekij\xc3\xa4\xc3\xa4 ja noin 220 miljoonan euron vuotuinen liikevaihto, mik\xc3\xa4 oli noin nelj\xc3\xa4nnes Dynean silloisesta liikevaihdosta. Kaupan takana ilmoitettiin olevan voimavarojen keskitt\xc3\xa4minen Euroopan liiketoimintojen ja erityisesti fenolihartsien valmistuksen kehitt\xc3\xa4miseen._NEWLINE_Loputkin liiketoiminnot, seitsem\xc3\xa4n fenolihartsitehdasta, myytiin alkuvuonna 2014.\n_START_SECTION_\nToimipaikat\n_START_PARAGRAPH_\nDynealla oli suurimmillaan 13 tehdasta yhdess\xc3\xa4toista Euroopan maassa. Suomessa Dynealla oli tehtaat Haminassa ja Joroisilla sek\xc3\xa4 p\xc3\xa4\xc3\xa4konttori Helsingiss\xc3\xa4._NEWLINE_Dynean liikevaihto oli vuonna 2004 noin miljardi euroa, vuonna 2012 noin 760 miljoonaa ja vuonna 2013 en\xc3\xa4\xc3\xa4 373 miljoonaa euroa. Henkil\xc3\xb6st\xc3\xb6m\xc3\xa4\xc3\xa4r\xc3\xa4 vuonna 2012 oli 1\xc2\xa0825 ja vuonna 2013 en\xc3\xa4\xc3\xa4 307.'